Α.Ο. Νεάπολης Νίκαιας

Ο Αθλητικός Όμιλος Νεάπολης Νικαίας, γνωστός απλά ως Α.Ο. Νεάπολης υπήρξε ποδοσφαιρικό σωματείο με έδρα την ομώνυμη συνοικία της Νίκαιας Αττικής. Είχε πρωταγωνιστικό ρόλο στα τοπικά πρωταθλήματα της Ε.Π.Σ. Πειραιά και αγωνίστηκε στα εθνικά πρωταθλήματα και συγκεκριμένα στην Γ΄ Εθνική και στην Δ΄ Εθνική κατηγορία.

Ιστορικό

Ιστορική αναδρομή 
Το 1966 τα σωματεία «Α.Ε. Δ' Καραβά» και «Άφοβος Νεάπολης» της περιοχής συγχωνεύτηκαν και δημιούργησαν τον «Αθλητικό Όμιλο Νεάπολης». Ο Α.Ο. Νεάπολης ξεκίνησε την αγωνιστική του πορεία από το πρωτάθλημα της Β΄ Κατηγορίας Ε.Π.Σ. Πειραιώς τη σεζόν 1966-67 και τα επόμενα χρόνια θα πρωταγωνιστήσει και θα ακολουθήσει μια αξιόλογη πορεία με κορυφή την άνοδο στην Γ΄ Εθνική.

Τη σεζόν 1968-69 αναδείχθηκε πρωταθλητής στη Β΄ ΕΠΣΠ και κέρδισε την άνοδο στην Α΄ Κατηγορία, όπου θα πρωταγωνιστήσει τα επόμενα χρόνια. Τη σεζόν 1972-73 κατέκτησε το πρωτάθλημα και προκρίθηκε στο ειδικό πρωτάθλημα ανόδου για την άνοδο στην Β΄ Εθνική χωρίς όμως επιτυχία, καθώς η 3η θέση που κατέλαβε στον 8ο όμιλο δεν της το επέτρεψε. Ωστόσο, τη σεζόν 1978-79 κατέκτησε εκ νέου το πρωτάθλημα και προβιβάστηκε στην Εθνική Ερασιτεχνική Κατηγορία. Το 1979-80 αναδείχθηκε κυπελλούχος Ε.Π.Σ. Πειραιά και φιναλίστ στο Κύπελλο Ερασιτεχνών Ελλάδος, όπου ηττήθηκε με 1-0 από την Α.Ε. Διδυμοτείχου στον τελικό που διεξήχθη στο Καυτανζόγλειο Στάδιο στη Θεσσαλονίκη.

Την περίοδο 1982-83 αναδείχθηκε πρωταθλήτρια στον 1ο όμιλο του Εθνικού Ερασιτεχνικού πρωταθλήματος και κέρδισε την άνοδο στην Γ΄ Εθνική στην οποία πήρε μέρος τα τρία επόμενα χρόνια (στον όμιλο Νότου) μέχρι και τη σεζόν 1985-86, οπότε και υποβιβάστηκε. Πρόεδρος του συλλόγου εκείνη την εποχή ήταν ο αείμνηστος Κώστας Τσιμτσιλής. Το 1986-87 υποβιβάστηκε από τη Δ' Εθνική στο τοπικό πρωτάθλημα Πειραιά, όπου και αγωνίστηκε τις επόμενες δύο περιόδους, 1987-88 και 1988-89.

Το 1989 ο Α.Ο. Νεάπολης συγχωνεύτηκε με τον Άρη Νίκαιας και αποτέλεσαν την «Ένωση Άρη-Νεάπολης», που αναφέρεται και ως «ΕΑΝ», ονομασία που εγκρίθηκε από την ΕΠΟ το 1991, με τον Άρη ως τότε να αγωνίζεται κανονικά. Τελευταία παρουσία στην Γ´ Εθνική ήταν το 1991-92 ως Ένωση Άρη-Νεάπολης, μετά τη συγχώνευση με τον Άρη Νίκαιας. Το 1993-94 η Ένωση Άρη-Νεάπολης υποβιβάστηκε από τη Δ' Εθνική στο τοπικό πρωτάθλημα του Πειραιά. Το 1995 η Ένωση Άρη-Νεάπολης συγχωνεύτηκε με τον Εθνικό Αστέρα Νεάπολης και μετονομάστηκε σε «Νεαπολικό Αστέρα».

Μεταξύ των ποδοσφαιριστών που αγωνίσθηκαν με τα χρώματά της συγκαταλέγονται μεταξύ άλλων οι Σωκράτης Γέμελος, Νίκος Κίτσος, Χρήστος Χατζησκουλίδης, Τάκης Μανδραφλής και Στέφανος Φούσκας.

Πορεία στα Πρωταθλήματα

Σύλλογοι με την ίδια επωνυμία

Α.Ε. Νεάπολης Νίκαιας 

Ο Α.Ο. Νεάπολης δεν θα πρέπει να συγχέεται με την Α.Ε. Νεάπολης, η οποία ιδρύθηκε το 1994 από τη συγχώνευση 2 άλλων τοπικών σωματείων, του «Π.Α.Ο. Αγίου Νικολάου Νίκαιας», γνωστός και ως «ΠΑΟΑΝ» και του «Κανάρη Νεάπολης». Παρ' όλα αυτά στη μνήμη των φιλάθλων αποτέλεσε τη συνέχεια Α.Ο. Νεάπολης, μιας και τα χρώματα της Α.Ε. Νεάπολης με τη δημιουργία της αποφασίστηκε να είναι ίδια με αυτά του Α.Ο. Νεάπολης, δηλαδή κίτρινο και μπλε, όπως και το έμβλημα.

Η Α.Ε. Νεάπολης από τη δημιουργία της το 1994, συμμετείχε ανελλιπώς στα πρωταθλήματα της Ε.Π.Σ. Πειραιά. χωρίς όμως να καταφέρει να κερδίσει τη συμμετοχή της σε εθνικό πρωτάθλημα. Το καλοκαίρι του 2017 και ενώ αποτελούσε ομάδα Β' Κατηγορίας, δε δήλωσε συμμετοχή στο πρωτάθλημα και έκτοτε παραμένει ανενεργή.

 Επίσης, ο Α.Ο. Νεάπολης δεν θα πρέπει να συγχέεται με:
 τον Α.Ο. Άνω Νεάπολης Νίκαιας, ο οποίος ιδρύθηκε το 1998.
 την ιστορική Α.Ε.Φ. Νεάπολη Πειραιώς, που αναφερόταν απλά ως «Νεάπολις Πειραιώς» ή απλά «Νεάπολις», η οποία ιδρύθηκε το 1923 και το 1968 μετονομάστηκε σε «Α.Π.Ο. Κερατσίνι».
 και τον Α.Ο. Νεάπολη Νέας Ιωνίας, παλαιότερο σωματείο με έδρα την ομώνυμη συνοικία της Νέας Ιωνίας το οποίο το 2001 συγχωνεύτηκε με άλλα τοπικά σωματεία για την ίδρυση του «Α.Ο. Νέας Ιωνίας».

Πηγές 
 Η Α.Ε. Νεάπολη στην επίσημη ιστοσελίδα της Ε.Π.Σ. Πειραιά

Παραπομπές 

Νεαπολη
Νεαπολη
Νεαπολη